EL Επίσηµη Εφηµερίδα της Ευρωπαϊκής Ένωσης CE 84/35

(2004/C 84 E/0038)

ΓΡΑΠΤΗ ΕΡΩΤΗΣΗ Ε-2680/03

υποβολή: Olivier Dupuis (NI) προς το Συμβούλιο

(10 Σεπτεμβρίου 2003)

Θέμα: Θέσπιση προσωρινής διοίκησης των Ηνωμένων Εθνών στην Τσετσενία

Μία φιλόδοξη έκθεση (An Agenda for Renewal US — Russian Relations 2000) του Carnegie Endowment (ΗΠΑ) διαβεβαιώνει ότι «δεν υπάρχει λύση» για την τσετσένικη διένεξη, αφού η υποχώρηση των ρωσσικών στρατευμάτων που «αποτελεί το μοναδικό σενάριο για να σταματήσει ο πόλεμος» θα σήμαινε, σύμφωνα με τους συντάκτες της έκθεσης, νίκη των «Τσετσένων εξτρεμιστών και της Διεθνούς των Μουτζαχεντίν, ένα σενάριο που δεν συμφέρει τις ΗΠΑ»και που θα ήταν «καταστροφικό»για τους λαούς του Βορείου Καυκάσου. Με άλλα λόγια, τόσο ο Πρόεδρος Πούτιν όσο και ορισμένα κέντρα προβληματισμού «thinktank» υπέρ της δημοκρατίας υποστηρίζουν ότι η Ρωσσία δεν έχει άλλη επιλογή από το να συνεχίσει τον πόλεμο γενεοκτονίας στην Τσετσενία. Επομένως, και για τους μεν και για τους δε, η υποχώρηση των ρωσσικών στρατευμάτων θα θεωρείτο ήττα από τις δυνάμεις των Τσετσένων και θα είχε ως αποτέλεσμα την μετατροπή της Τσετσενίας σε «βάση των Τσετσένων εξτρεμιστών και της διεθνούς τρομοκρατίας». Κι όμως υπάρχει μία άλλη εναλλακτική δυνατότητα σε αυτές τις ψευδολύσεις. Στις 15 Μαρτίου 2003 ο κ. Ilyas Akhmadov, Υπουργός Εξωτερικών της Τσετσενίας, παρουσίασε νέο σχέδιο ειρήνης, που προβλέπει τη θέσπιση προσωρινής διοίκησης των Ηνωμένων Εθνών στην Τσετσενία, πρόταση που εστάλη εν συνεχεία στους Υπουργούς Εξωτερικών των κρατών μελών και των υποψήφιων χωρών, καθώς επίσης και στον κ. Javier Solana, Ύπατο Εκπρόσωπο για την Εξωτερική Πολιτική, και στον Επίτροπο των Εξωτερικών Σχέσεων, κ. Chris Patten. Εξάλλου, από ένα πρόσφατο πρόγραμμα του ραδιοφωνικού σταθμού της Μόσχας, Echo Mosky, που ασχολήθηκε με το θέμα της προσωρινής διοίκησης των Ηνωμένων Εθνών στην Τσετσενία, το 75% των ατόμων που εξέφρασαν την άποψή τους ήταν υπέρ της πρότασης του Υπουργού Akhmadov. Παρόλο που δεν πρόκειται για επιστημονική δημοσκόπηση, είναι ένα αδιαφιλονίκητος δείκτης της για το τι φρονεί ο ρωσσικός λαός.

Ποια είναι η εκτίμηση του Συμβούλιου για το σχέδιο ειρήνης που παρουσίασε ο Τσετσένος Υπουργός Εξωτερικών, ο οποίος πρότεινε τη θέσπιση προσωρινής διοίκησης των Ηνωμένων Εθνών στην Τσετσενία; Το Συμβούλιο είναι της ίδιας άποψης με τον Πρόεδρο Πούτιν και με ορισμένα «thinktank», ότι δηλαδή η μόνη εναλλακτική λύση στον πόλεμο γενεοκτονίας που βρίσκεται εν εξελίξει θα οδηγούσε στη δημιουργία «βάσης των Τσετσένων εξτρεμιστών και της διεθνούς τρομοκρατίας»; Δεν θεωρεί το Συμβούλιο ότι μία προσωρινή διοίκηση των Ηνωμένων Εθνών, όπως στο Κόσοβο, θα μπορούσε, μετά από μερικά χρόνια, να εδραιώσει το κράτος δικαίου και τη δημοκρατία, ώστε να δημιουργηθεί το καλύτερο αντίδοτο για οποιαδήποτε εξτρεμιστική παρέκκλιση;

Απάντηση

(8 Μαρτίου 2004)

Το Συμβούλιο δεν γνωρίζει τις λεπτομέρειες του εν λόγω σχεδίου ειρήνης, που παρουσίασε ο «Υπουργός Εξωτερικών της Τσετσενίας», προτείνοντας να τοποθετηθεί μια προσωρινή διοίκηση των Ηνωμένων Εθνών στην Τσετσενία.

Το Συμβούλιο ανησυχεί σοβαρά για την κατάσταση στην Τσετσενία και δεν παραλείπει, στις συναντήσεις του με τις ρωσικές αρχές, να θέτει κάθε τόσο θέμα απαραίτητης αληθινής συμφιλίωσης. Το Συμβούλιο πιστεύει στην ειρηνική διευθέτηση της διένεξης στην Τσετσενία με την αποκατάσταση του κράτους δικαίου και του πλήρους σεβασμού στα ανθρώπινα δικαιώματα.

Το Συμβούλιο ενεθάρρυνε επανειλημμένα τις ρωσικές αρχές, μαζί με διεθνείς οργανισμούς, στην ανάπτυξη και εφαρμογή διαδικασίας πολιτικής διευθέτησης στην Τσετσενία.

Στις 8 του παρελθόντος Οκτωβρίου, η Προεδρία, με δήλωσή της εξ ονόματος της Ευρωπαϊκής Ένωσης για τις προεδρικές εκλογές στην Τσετσενία, εξέφρασε σοβαρούς ενδοιασμούς ως προς την καταλληλότητα της εκλογικής διαδικασίας και των συνθηκών υπό τις οποίες διενεργήθηκαν οι συγκεκριμένες εκλογές.

Η Ένωση σκοπεύει να συνεχίσει να διατυπώνει τις ανησυχίες της προς τις ρωσικές αρχές σε ό,τι αφορά την κατάσταση στη Τσετσενία.